C 278/3

ROZHODNUTIE KOMISIE

z 24. júla 2018

o nástroji pre utečencov v Turecku, ktorým sa mení rozhodnutie Komisie C(2015) 9500, pokiaľ ide o príspevok na nástroj pre utečencov v Turecku

(2018/C 278/03)

DÔVODOVÁ SPRÁVA

Prijatie rozhodnutia Komisie o nástroji pre utečencov v Turecku, ktorým sa mení rozhodnutie Komisie C(2015) 9500, pokiaľ ide o príspevok na nástroj pre utečencov v Turecku

Nástroj pre utečencov v Turecku bol zriadený v roku 2015 ako jednoznačný prejav záväzku EÚ podporovať utečencov v Turecku. Bol kombináciou humanitárnej a nehumanitárnej pomoci Turecku v jeho úsilí poskytovať útočisko utečencom. Prvá tranža financovania v rámci nástroja predstavovala 3 mld. EUR na roky 2016 a 2017.

Mobilizácia prvej tranže v rámci nástroja pre utečencov v Turecku bola úspechom. V priebehu 21 mesiacov od vyhlásenia EÚ a Turecka z marca 2016 sa podarilo naprogramovať, viazať a uzavrieť zmluvy na celú sumu balíka operačných prostriedkov, a to 3 mld. EUR. Druhá výročná správa o nástroji pre utečencov v Turecku (1) obsahuje podrobné informácie o výsledkoch a vykonávaní všetkých 72 projektov. V správe sa potvrdzuje dosiahnutie hmatateľných výsledkov. Tieto výsledky zahŕňajú poskytovanie mesačnej podpory príjmu takmer 1,2 milióna najzraniteľnejších utečencov prostredníctvom mesačných hotovostných prevodov v rámci núdzovej záchrannej sociálnej siete, zabezpečenie výučby tureckého jazyka pre 312 000 utečeneckých detí a vzdelávacích materiálov pre 500 000 študentov, ako aj lekárske vyšetrenie takmer 764 000 utečencov v rámci primárnej zdravotnej starostlivosti a očkovanie viac než 217 000 sýrskych utečeneckých detí. Riadenie nástroja umožnilo aj prístup založený na partnerstve medzi EÚ a členskými štátmi, pričom spoločné riadenie by nebolo možné, ak by financovanie pochádzalo výlučne z rozpočtu Únie.

EÚ má veľký záujem pokračovať v tom, čo sa osvedčilo ako dobre fungujúci postup. Týmto rozhodnutím Komisie sa má zabezpečiť pokračovanie prínosnej činnosti nástroja, ako sa uvádza vo vyhlásení EÚ a Turecka.

Vo vyhlásení EÚ a Turecka sa potvrdilo, že pokiaľ sa splnia príslušné podmienky, EÚ do konca roku 2018 zmobilizuje ďalšie financovanie tohto nástroja vo výške 3 mld. EUR. Je preto potrebné prijať rozhodnutie o dodatočnom financovaní s cieľom zabezpečiť kontinuitu projektov nástroja a neprerušené poskytovanie podpory utečencom a osobám oprávneným na doplnkovú ochranu. Komisia preto prijíma rozhodnutie o druhej sume pridelených prostriedkov na nástroj pre utečencov v Turecku vo výške 3 mld. EUR. Rozpočet zmobilizovaný v rámci nástroja v rokoch 2016 a 2017 pozostával z 1 mld. EUR z rozpočtu Únie a 2 mld. EUR z príspevkov členských štátov ako vonkajších pripísaných príjmov. Pokiaľ ide o druhú tranžu, Komisia vo svojom rozhodnutí zo 14. marca 2018 (2) zachovala rovnaké rozdelenie medzi rozpočtom Únie a príspevkom členských štátov EÚ. Na základe ďalšej diskusie Komisia rozhodla, že na obdobie rokov 2018 – 2019 prispeje sumou 2 mld. EUR z rozpočtu Únie. Členské štáty poskytnú príspevky vo výške 1 mld. EUR ako vonkajšie pripísané príjmy. Dňa 18. júla bol aktualizovaný spoločný dohovor, ktorým sa stanovuje rámec, v ktorom sa môžu mobilizovať príspevky členských štátov.

EURÓPSKA KOMISIA,

so zreteľom na Zmluvu o fungovaní Európskej únie, a najmä na jej článok 210 ods. 2 a článok 214 ods. 6,

keďže:

(1) V bode 6 vyhlásenia EÚ a Turecka z 18. marca 2016 (ďalej len „vyhlásenie“) sa uvádza, že Únia zmobilizuje financovanie nástroja pre utečencov v Turecku (ďalej len „nástroj“) vo výške ďalších 3 000 000 000 EUR do konca roku 2018, keď budú pôvodne pridelené zdroje v rámci nástroja vo výške 3 000 000 000 EUR takmer vyčerpané a za predpokladu, že sa splnia príslušné podmienky.

(2) Zástupcovia vlád členských štátov 3. februára 2016 vypracovali takzvanú Spoločnú dohodu o vytvorení rámca riadenia a podmienenosti pre utečenecký nástroj pre Turecko medzi členskými štátmi EÚ a Komisiou (ďalej len „spoločná dohoda“). Spoločná dohoda bola aktualizovaná 18. júla 2018.

(3) Prvá tranža príspevkov pozostávala z 1 000 000 000 EUR z rozpočtu Únie a z 2 000 000 000 EUR od členských štátov.

(4) Na druhú tranžu by mala Komisia poskytnúť sumu 2 000 000 000 EUR z rozpočtu Únie. Suma 1 000 000 000 EUR sa poskytne z príspevkov členských štátov.

(5) Postupné poskytovanie pomoci je podmienené pokračujúcim vykonávaním dohody Európskej únie a Tureckej republiky o zintenzívnení spolupráce v oblasti podpory osôb, ktoré sú pod dočasnou ochranou, a v oblasti riadenia migrácie v rámci koordinovaného úsilia o vyriešenie krízy.

(6) Jednotlivé finančné príspevky od členských štátov by sa mali zahrnúť do rozpočtu Únie ako vonkajšie pripísané príjmy v súlade s článkom 21 ods. 2 písm. b) nariadenia Európskeho parlamentu a Rady (EÚ, Euratom) č. 966/2012 (3). Keďže Komisia má v súlade s článkom 317 zmluvy výhradnú zodpovednosť za plnenie rozpočtu Únie, členské štáty by jej mali v mene Únie predložiť osvedčenia o poskytnutí príspevku. Po prijatí každého z týchto osvedčení o poskytnutí príspevku vyjadreného v eurách môže Komisia sprístupniť zodpovedajúce viazané rozpočtové prostriedky v súlade s článkom 7 ods. 2 delegovaného nariadenia Komisie (EÚ) č. 1268/2012 (4). Jednotlivé osvedčenia o poskytnutí príspevku majú byť založené na jednotnom vzore umožňujúcom v prípade potreby adaptáciu na osobitné potreby.

(7) Rozhodnutia týkajúce sa poskytovania humanitárnej pomoci a súvisiace činnosti sa vykonajú v súlade s nariadením Rady (ES) č. 1257/96 (5) a podľa zásad stanovených v Európskom konsenze o humanitárnej pomoci (6).

(8) Z uvedených dôvodov treba rozhodnutie Komisie C(2015) 9500 zodpovedajúcim spôsobom zmeniť (7),

ROZHODLA TAKTO:

Článok 1 Rozhodnutie Komisie C(2015) 9500 sa mení takto: Článok 4 sa nahrádza takto: „1. Nástrojom sa koordinuje suma 3 000 000 000 EUR na roky 2016 – 2017 a dodatočná suma 3 000 000 000 EUR na roky 2018 – 2019.

Článok 2 1. Toto rozhodnutie nadobúda účinnosť dňom jeho prijatia. 2. Uverejní sa v úradnom vestníku.

V Bruseli 24. júla 2018 Za Komisiu Johannes HAHN člen Komisie

(1) Oznámenie Komisie COM(2018) 91 zo 14. marca 2018.

(2) Rozhodnutie Komisie zo 14. marca 2018 o nástroji pre utečencov v Turecku, ktorým sa mení rozhodnutie Komisie C(2015) 9500, pokiaľ ide o príspevok na nástroj pre utečencov v Turecku, 2018/C 106/05, Ú. v. EÚ C 106/4 z 21. marca 2018.

(3) Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

(4) Ú. v. EÚ L 362, 31.12.2012, s. 1.

(5) Nariadenie Rady (ES) č. 1257/96 z 20. júna 1996 o humanitárnej pomoci (Ú. v. ES L 163, 2.7.1996, s. 1).

(6) Spoločné vyhlásenie Rady a zástupcov vlád členských štátov, ktorí sa zišli na zasadnutí Rady, Európskeho parlamentu a Európskej komisie – „Európsky konsenzus o humanitárnej pomoci“ (Ú. v. EÚ C 25, 30.1.2008, s. 1).

(7) Zmenené rozhodnutím Komisie C (2016) 855 z 10. februára 2016, rozhodnutie Komisie C (2017) 2293 z 18. apríla 2017 a rozhodnutie Komisie C (2018) 1500 zo 14. marca 2018.